Broj: 711-I-391-P-103-20/21-04-11

Zagreb, 12. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Dinka Tandare, pomoćnika ministra hrvatskih branitelja,** na 115. sjednici, održanoj dana 12. veljače 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Dinka Tandare, pomoćnika ministra hrvatskih branitelja, povodom okolnosti da je dužnosnik u Izvješću o imovinskom stanju Povjerenstvu prijavio netočne podatke o stručnoj spremi, neće se pokrenuti, s obzirom da iz prikupljenih podataka i dokumentacije ne proizlazi da je postupanjem ili propustom dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 21. svibnja 2018.g. zaprimilo prijavu podnesenu protiv dužnosnika Dinka Tandare, pomoćnika ministra hrvatskih branitelja, koja je u ulaznoj pošti Povjerenstva zaprimljena pod brojem: 711-U-1475-P-103/20-01-2 te je povodom iste otvoren predmet pod brojem: P-103/20.

U prijavi se navodi kako je dužnosnik u izvješću o imovinskom stanju dužnosnika naveo neistinite podatke o stručnoj spremi te da se sa tom stručnom spremom kandidirao na natječaj za ravnatelja Uprave u Ministarstvu hrvatskih branitelja.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik. Člankom 69. stavkom 2. navedenog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava. Uvidom u Registar dužnosnika, koji ustrojava i vodi Povjerenstvo, utvrđeno je da Dinko Tandara dužnost pomoćnika ministra hrvatskih branitelja obnaša od 5. siječnja 2017.g. te je slijedom ranije navedenog, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je u svrhu stjecanja vlastitih saznanja te donošenja odluke o tome postoje li u predmetnom slučaju okolnosti koje ukazuju na moguću povredu odredbi ZSSI-a zatražilo očitovanje i relevantnu dokumentaciju od Ministarstva branitelja te izvršilo uvid u izvješće o imovinskom stanju dužnosnika Dinka Tandare.

Uvidom u izvješća o imovinskom stanju dužnosnika utvrđeno je da je dužnosnik Dinko Tandara podnio izvješće dana 3. veljače 2017.g. povodom stupanja na dužnost. Dužnosnik je u rubrici „opće informacije o dužnosniku“ pod „zvanje“ naveo - stručni specijalist trenerske struke.

Ministarstvo branitelja je dana 22. rujna 2020.g. dostavilo očitovanje, KLASA: 022-06/20-01/48 URBROJ: 522-02/1-20-1 od 15. rujna 2020.g., u kojem se navodi kako je dana 11. listopada 2019.g. u „Narodnim novinama“ broj 97/19 objavljen Javni natječaj za imenovanje ravnatelja/ice u Ministarstvu hrvatskih branitelja objavljen dana za radna mjesta: Ravnatelj/ica u Upravi za pravne i stambene poslove, Ravnatelj/ica u Upravi za zatočene i nestale, Ravnatelj/ica u Upravi za hrvatske branitelje iz Domovinskog rata i članove njihovih obitelji i Ravnatelj/ica u Upravi za savjetodavnu, psihosocijalnu i zdravstvenu pomoć. Odlukom ministra hrvatskih branitelja imenovana je Komisija za provedbu javnog natječaja koja je utvrdila daje Dinko Tandara podnio prijavu za radno mjesto ravnatelja/ice u Upravi za savjetodavnu, psihosocijalnu i zdravstvenu pomoć. Dinko Tandara je završio specijalistički diplomski stručni studij za izobrazbu trenera i stekao stručni naziv stručni specijalist trenerske struke. Za navedeno radno mjesto zaprimljene su ukupno 4 prijave od kojih jedna nije ispunila formalne uvjete jer prijavljeni kandidat nije imao završen diplomski sveučilišni studij ili specijalistički diplomski stručni studij iz znanstvenog područja društvenih znanosti. Poziv na razgovor s kandidatima čije su prijave bile pravodobne, potpune i ispunjavale formalne uvjete iz Javnog natječaja bio je objavljen dana 20. studenog 2019.g. na mrežnoj stranici Ministarstva hrvatskih branitelja, a razgovor (intervju) s kandidatima proveo je ministar hrvatskih branitelja dana 26. studenog 2019.g. Za radno mjesto ravnatelja/ice Uprave za savjetodavnu, psihosocijalnu i zdravstvenu pomoć, pozivu na razgovor se odazvao kandidat Dinko Tandara koji je ostvario maksimalan broj bodova i još jedan kandidat koji na razgovoru nije zadovoljio. Izabrani kandidat za navedeno radno mjesto Dinko Tandara upućen je na provjeru zdravstvenih sposobnosti za obavljanje poslova radnog mjesta i na sigurnosnu provjeru, nakon čega je Vladi Republike Hrvatske 30. prosinca 2019.g. poslan prijedlog za njegovo imenovanje ravnateljem Uprave za savjetodavnu, psihosocijalnu i zdravstvenu pomoć, međutim rješenje Vlade prijedlogu za imenovanje Dinka Tandare ravnateljem Uprave za savjetodavnu, psihosocijalnu i zdravstvenu pomoć još nije doneseno.

U prilogu očitovanja dostavljena je cjelokupna natječajna dokumentacija u kojoj se, između ostaloga, nalaze i diploma dužnosnika sa Sveučilišta u Zagrebu, Kineziološki fakultet, od 13. prosinca 2003.g. za višeg sportskog trenera taekwondoa te Društvenog veleučilišta u Zagrebu od 28. veljače 2009.g. za stručnog specijalista trenerske struke.

Člankom 1. stavkom 2. ZSSI-a propisano je da je svrha toga Zakon sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo obrazlaže kako nije u nadležnosti ovog tijela vršiti provjeru vjerodostojnosti diploma i drugih isprava kojima se stječu pojedini akademski nazivi niti je Povjerenstvo nadležno utvrđivati koristi li pojedini dužnosnik akademski naziv koji nije stekao završetkom odgovarajućeg studija.

Povjerenstvo napominje kako je na 65. sjednici, održanoj 11. listopada 2019.g., donijelo Mišljenje Broj: 711-I-1944-M-136/19-02-11 u kojem se navodi kako načelno nema zapreke, u smislu odredbi ZSSI-a, da se pomoćnik ministra nakon prestanka obnašanja navedene dužnosti imenuje za ravnatelja upravne organizacije u sastavu ministarstva, sukladno Zakonu o sustavu državne uprave. Povjerenstvo je u navedenom aktu uputilo dužnosnika da predlaganje osobe, koja je obnašala dužnost pomoćnika ministra, Vladi Republike Hrvatske za imenovanje na mjesto ravnatelja upravne organizacije u sastavu ministarstva, samo po sebi ne predstavlja sukob interesa ministra niti upućuje na moguću povredu neke druge odredbe ZSSI-a, međutim, ako postoje okolnosti koje upućuju da je osoba koja se predlaže, u konkretnom slučaju, na bilo koji način interesno povezana s ministrom, ili dužnosnik ima bilo kakvih dvojbi o ponašanju u skladu s načelima obnašanja dužnosti, upućuje se da sukladno članku 6. stavku 1. ZSSI-a zatraži mišljenje Povjerenstva.

S obzirom da Povjerenstvo nije steklo saznanja iz kojih bi proizlazilo da je postupanjem ili propustom dužnosnika Dinka Tandare došlo do moguće povrede odredbi ZSSI-a, donesena je Odluka kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Dinko Tandara, elektroničkom dostavom
2. Objava na internetskoj stranici Povjerenstva
3. Pismohrana